**Codi ètic del servei públic de Catalunya**

**Document obert a participació ciutadana**

**Barcelona, febrer de 2020**

|  |  |  |  |
| --- | --- | --- | --- |
| Preàmbul | | | 2 |
|  | Cinc característiques generals | | 3 |
|  | Cinc aspiracions | | 4 |
|  | Estructura del Codi | | 5 |
| 1 Valors inherents al servei públic | | | 6 |
|  | 1.1 Responsabilitat envers el bé comú | | 6 |
|  | 1.2 Centralitat de les persones | | 6 |
|  | 1.3 Objectivitat i imparcialitat | | 6 |
|  | 1.4 Professionalitat, eficàcia i eficiència | | 6 |
|  | 1.5 Innovació i participació | | 6 |
|  | 1.6 Obertura i accessibilitat de les organitzacions del servei públic | | 6 |
| 2 Valors relacionats amb l’actuació de les servidores i els servidors públics | | | 7 |
|  | 2.1 Vocació de servei | | 7 |
|  | 2.2 Professionalitat | | 7 |
|  | 2.3 Confiança pública | | 7 |
| 3 Valors vinculats a les dimensions relacionals de les servidores i els servidors públics | | | 8 |
|  | 3.1 La relació i el tracte amb les persones | | 8 |
|  |  | 3.1.1 Respecte a les persones i als seus drets | 8 |
|  |  | 3.1.2 Qualitat del tracte | 8 |
|  |  | 3.1.3 Qualitat del servei | 9 |
|  | 3.2 Les relacions intraorganitzatives i interorganitzatives | | 10 |
|  |  | 3.2.1 Lleialtat institucional, respecte al camp competencial i compromís democràtic | 10 |
|  |  | 3.2.2 Col·laboració, cooperació i coordinació | 10 |
|  | 3.3 La relació amb els polítics i les persones directives | | 11 |
|  |  | 3.3.1 Alineament amb les polítiques públiques | 11 |
|  |  | 3.3.2 Bona relació i confiança | 11 |
|  | 3.4 La relació amb els grups d’interès | | 12 |
|  |  | 3.4.1 Objectivitat i bona relació | 12 |
|  |  | 3.4.2 Transparència | 12 |
|  | 3.5 En relació amb l’accés i la gestió de la informació pública | | 13 |
|  |  | 3.5.1. Transparència en l’activitat pública | 13 |
|  |  | 3.5.2. Confidencialitat i cura de la informació | 13 |
|  | 3.6 La relació amb els mitjans de comunicació | | 14 |
|  |  | 3.6.1 Veracitat i cura de la informació | 14 |
|  |  | 3.6.2 No discriminació i llibertat d’expressió | 14 |
|  | 3.7 La relació amb l’entorn sociocultural i la sostenibilitat mediambiental | | 15 |
|  |  | 3.7.1 Entorn sociocultural | 15 |
|  |  | 3.7.2 Sostenibilitat mediambiental | 15 |
| 4 Valors de les organitzacions responsables del servei públic | | | 16 |

**Preàmbul**

Aquest **Codi Ètic del Servei Públic de Catalunya** respon al **mandat** que el **Parlament de Catalunya** va fer al Govern de la Generalitat el mes d’octubre de 2016.

El Codi té com a **objectiu principal** orientar l’actuació de les servidores i els servidors públics des de la clau dels valors, reforçant d’aquest manera la integritat de llur actuació i contribuint així a impulsar la millora de la qualitat democràtica i la recuperació de la confiança de la ciutadania en les seves institucions.

Entenem el **servei públic** com el conjunt d’activitats i prestacions que tenen per finalitat preveure, atendre i satisfer de manera regular i constant les necessitats individuals i col·lectives considerades d’interès general i de responsabilitat de les administracions públiques de Catalunya, sense perjudici de qui les faci efectives. En conseqüència, als efectes d’aquest Codi, són **servidores i servidors públics** tant les persones que treballen a les administracions i els respectius sectors públics, com les que treballen en organitzacions privades i entitats que fan efectius serveis públics per compte d’aquelles.

**Aquest Codi no neix del no res**. En les darreres dècades hi ha hagut a Catalunya un compromís continuat per la millora ètica de l’activitat de les servidores i els servidors públics que s’ha anat plasmant en un conjunt d’iniciatives d’ordre local i sectorial, en la vessant de la redacció de documents i codis de conducta, en la tasca aplicada i formativa i en les tasques de la recerca acadèmica i de l’organització de congressos i jornades al voltant d’aquest mateix tema.

Per Ordre de la consellera de Governació, Administracions Públiques i Habitatge de 27 d’octubre de 2016 es va crear el **Comitè per a l’elaboració del Codi Ètic del Servei Públic de Catalunya**. Aquest Comitè està format per 22 persones, una en qualitat de president, 6 expertes, 14 representants de les administracions públiques, de les entitats i els agents socials, i una en qualitat de secretària. La composició del Comitè respon a la voluntat d’establir un marc ètic del servei públic de Catalunya **vàlid per a totes les administracions públiques i organitzacions que presten serveis públics**, que pugui servir de guia i orientació en l’actuació de totes les persones que hi treballen en qualitat de servidores i servidors públics, amb independència de quin sigui el seu vincle jurídic.

La sessió constitutiva del Comitè va tenir lloc el 7 de setembre de 2016. Les tasques de redacció de la primera versió del Codi es van desenvolupar fins al juliol de 2017. El context polític i l’aplicació de l’article 155 de la Constitució per part del Govern de l’Estat van paralitzar la continuïtat dels treballs del Comitè. El projecte es va reprendre a l’octubre de 2019.

El Comitè va obrir un període participatiu de **consultes** adreçat a institucions, entitats i persones expertes amb la finalitat d’incorporar esmenes i afegitons al text inicial redactat pel Comitè. D’aquestes consultes en va sortir una segona versió del Codi que teniu a les vostres mans.

*(Redacció a futur) A continuació es va endegar un* ***procés participatiu*** *de consulta obert a les servidores i els servidors públics de totes les administracions i organitzacions que presten serveis públics i a la ciutadania en general mitjançant la plataforma en línia participa.gencat.cat i a través de sessions presencials de debat.*

*El conjunt d’aportacions rebudes, admeses i acceptades pel Comitè ha permès completar i millorar el text definitiu del Codi, el qual obté d’aquesta manera una major legitimitat.*

**Cinc característiques generals**

|  |
| --- |
| **1. El Codi vol ser inspirador**  Per aquest motiu tot el seu contingut ha estat redactat en positiu. Entenem els valors com una eina pràctica que aporta sentit i ajuda a actuar millor. |
| **2. El contingut del Codi ha estat fruit de la col·legialitat**  Totes les persones del comitè han participat en la redacció dels capítols del Codi i, posteriorment, en el procés d’esmenes. El text final ha estat acordat per consens. A més, atès que es tracta d’un Codi ètic per a tot el Servei Públic, cal posar en valor el llarg debat intern que s’ha requerit per consensuar uns valors generals que poguessin ser assumits i alhora interioritzats individualment en l’actuació diària de qualsevol servidora o servidor públic. Per aquest mateix motiu, el debat s’ha obert també a d’altres experts i entitats i a la participació de tota la ciutadania. |
| **3. El text és sintètic**  Hem optat per presentar un Codi fàcil de consultar, que condensi els aspectes bàsics que haurien d’orientar la manera de prestar en general el servei públic. |
| **4. Es tracta d’un Codi marc**  El seu contingut aspira a ser el més general i transversal possible a totes les modalitats de serveis públics. Aquest caràcter general del Codi creiem que no impedeix sinó que afavoreix que sigui continuat i completat per aquells codis ètics propis de serveis específics (sanitaris, educatius, de seguretat...) inclosos sota el paraigües del servei públic. |
| **5. Aquest Codi ètic no és un codi de conducta**  Aquest Codi assenyala tant sols els valors i principis que haurien d’orientar el servei públic a Catalunya però no entra a definir les pràctiques concretes que haurien de regir el comportament de tothom, de les servidores i els servidors públics o d’alguns en particular, com ara els alts càrrecs i les persones directives. Entenem, per tant, que els codis de conducta poden ser instruments complementaris al contingut i implementació d’aquest Codi |

**Cinc aspiracions**

|  |
| --- |
| **1.** Aquest Codi aspira a **ser assumit per totes les persones que realitzen la tasca del servei públic a Catalunya**. El Codi vol contribuir a generar un estàndard comú d’alta qualitat en la manera de concebre i exercir el servei públic a Catalunya, independentment de l’administració o entitat que el presti. |
| **2.** El Codi ètic **és un punt de partida, no un punt d’arribada**. Per ser realment efectiu, el Codi ha d’anar acompanyat del desenvolupament d’un conjunt de mesures o eines orientades a aterrar els valors i principis a les pràctiques concretes. La continuació del desplegament de tota la infraestructura ètica (inclusió dels valors en els processos de formació i socialització, elaboració de sistemes de control i seguiment, estimulació de lideratges ètics, creació de sistemes de promoció laboral que tinguin en compte els valors, construcció d’auditories ètiques, etc.), ha de ser un compromís de l’actual i dels futurs governs de la Generalitat, dels governs locals i de les universitats, i una tasca a impulsar durant els períodes de continuïtat del Comitè Ètic. |
| **3.** El Codi aspira a **ser útil**. Per aconseguir-ho, ha de ser proper a les declaracions, decisions i accions del dia a dia de les servidores i els servidors públics i ha d’esdevenir una guia de reflexió, orientació i consulta sobre les pràctiques que desenvolupen. |
| **4.** Aquest Codi ètic aspira a **ser dinàmic, modificable i revisable** d’acord amb els mateixos canvis i innovacions que les societats democràtiques avançades estan incorporant en la manera de concebre i aplicar les noves modalitats de servei públic. |
| **5.** Finalment, aquest Codi aspira també a **servir de referent per a l’elaboració dels codis ètics específics** de aquells sectors i entitats que encara no en tenen un de propi i per entrar en diàleg amb la pluralitat de codis ètics ja existents a Catalunya. |

**Estructura del Codi**

Aquest Codi ètic està dividit en quatre parts. Cadascuna d’elles s’apropa a la temàtica dels valors en el servei públic des d’una perspectiva rellevant i parcialment diferent.

|  |
| --- |
| **1. Valors inherents al servei públic**  Indica els valors que haurien de caracteritzar un servei públic de qualitat a Catalunya. |
| **2. Valors relacionats amb l’actuació de les servidores i els servidors públic**  Indica els valors propis de la tasca professional de les persones que integren el servei públic a Catalunya. |
| **3. Valors vinculats a les dimensions relacionals de les servidores i els servidors públics**  Indica els valors vinculats a set modalitats de relacions que es donen en el servei públic. Ens referim a la relació i tracte amb les persones, les relacions intra i inter-organitzatives entre servidores públiques/servidors públics, les relacions amb les persones políticament responsables i les persones directives, les relacions amb els grups d’interès, la relació amb l’ús de la informació, les relacions amb els mitjans de comunicació i la relació amb l’entorn sociocultural i mediambiental. |
| **4. Valors de les organitzacions responsables del servei públic**  Indica aquells valors bàsics que haurien d’orientar la configuració de les entitats que presten serveis públics a Catalunya. |

Som conscients que, per assolir plenament la seva legitimitat i adhesió, aquest Codi ha de recórrer encara un llarg procés de difusió, coneixement, interiorització i assumpció per part de les servidores i els servidors públics, que caldrà impulsar i dur a terme.

**1 Valors inherents al servei públic**

Considerem que un servei públic de qualitat que contribueix a millorar el benestar de les persones i a fer progressar el país té com a inherents els valors següents:

**1.1 Responsabilitat envers el bé comú**

L’activitat del servei públic implica assumir la màxima responsabilitat envers la promoció del bé comú des del respecte escrupolós als drets humans.

**1.2 Centralitat de les persones**

L’exercici del servei públic s’ha d’orientar i concebre des de la perspectiva de l’interès i les necessitats de les persones a qui s’adreça, posant-les sempre en el centre de l’acció, promovent el diàleg i la deliberació amb elles, prioritzant les més vulnerables i relacionant-s’hi de manera respectuosa i personalitzada.

**1.3 Objectivitat i imparcialitat**

El servei públic s’ha de dur a terme de manera diligent i justa, sense supeditar-lo a prejudicis i tractes de favor.

**1.4 Professionalitat, eficàcia i eficiència**

El servei públic s’ha de fonamentar en la qualitat tècnica i humana, així com en l’acompliment de les seves finalitats i en l’ús adient dels recursos.

**1.5 Innovació i participació**

El servei públic ha d’incorporar la capacitat de lideratge, el treball en equip i col·laboratiu, així com la innovació, i ha d’afavorir la participació i el diàleg amb la ciutadania i la rendició de comptes.

**1.6 Obertura i accessibilitat de les organitzacions del servei públic**

El servei públic requereix un context d’organitzacions digitals, en xarxa, obertes, accessibles, transparents, humanitzades, i preparades per anticipar-se, adaptar-se i respondre a les necessitats canviants de les persones i de la societat.

**2 Valors relacionats amb l’actuació de les servidores i els servidors públics**

Les persones que integren el servei públic de Catalunya han de tenir com a propis un conjunt de valors en la seva tasca professional. Aquests valors, independentment de l’activitat, el sector i la posició que ocupin en l’organització, són: vocació de servei, professionalitat i confiança pública.

**2.1 Vocació de servei**

Les servidores i els servidors públics de Catalunya han de desenvolupar la seva tasca amb:

a. Actitud de servei, d’atenció i d’ajuda a les persones, orientada al bé comú.

b. Compromís, implicant-se en el servei i perseverant davant les dificultats.

c. Probitat, mantenint rectitud moral i honorabilitat.

d. Sensibilitat, amb voluntat de comprendre la realitat i les persones amb qui es relaciona, i tenint en compte les seves circumstàncies, tot mantenint una actitud atenta i amable.

e. Orientació a resultats, cercant la consecució dels objectius de forma eficient i eficaç.

f. Proactivitat, mostrant-se oberta/obert a innovar, anticipar i adaptar, en la mesura que sigui possible, els paràmetres de la seva tasca al context concret, per assolir un servei públic millor.

**2.2 Professionalitat**

Les servidores i els servidors públics de Catalunya han de desenvolupar la seva tasca amb:

a. Competència, d’acord amb els coneixements, les habilitats i les aptituds requerits per a la seva actuació professional i aplicant les accions formatives rebudes.

b. Dedicació envers les seves funcions.

c. Honestedat, honradesa i subjecció al deure en les seves actuacions.

d. Rigor, tenint cura de la qualitat de l’activitat realitzada.

e. Responsabilitat, avaluant i retent comptes de la seva tasca.

f. Excel·lència, cercant l’òptim i la millora contínua.

g. Exemplaritat, per poder esdevenir model i referent per a altres.

**2.3 Confiança pública**

Les servidores i els servidors públics de Catalunya han de desenvolupar la seva tasca amb:

a. Imparcialitat, entesa com a desinterès subjectiu i equanimitat, i sense cap tipus de discriminació o tracte de favor.

b. Objectivitat, tractant els fets i les dades amb independència de les valoracions o prejudicis personals.

c. Transparència, amb la possibilitat d’exposar i explicar les seves accions sempre quan escaigui.

d. Integritat, actuant d’acord amb l’ordenament jurídic i els valors ètics i socials, essent incorruptibles i alertant de les pràctiques reprovables.

e. Lleialtat a la institució, ajustant les seves actuacions a les polítiques i directrius estratègiques de l’organització on treballa.

**3** **Valors vinculats a les dimensions relacionals de les servidores i els servidors públics**

* 1. **La relació i el tracte amb les persones**

Un correcte servei públic comporta prioritzar el respecte a les persones i als seus drets, i la qualitat del tracte que se’ls dóna i del servei que se’ls ofereix i el foment de la seva participació.

**3.1.1 Respecte a les persones i als seus drets**

Les servidores i els servidors públics de Catalunya han de desenvolupar la seva tasca:

a. Actuant sempre des del màxim respecte a la dignitat de la persona i als seus drets i llibertats.

b. Fent una aplicació de la norma, procediment o protocol, des del respecte a la diversitat i sense discriminació per raó de naixement, ètnia, gènere, edat, estètica, religió, orientació sexual, opinió, condició social, diversitat funcional o altres.

c. Atenent les demandes de les persones amb igualtat, evitant atorgar cap tracte de favor per qualsevol causa o circumstància.

d. Respectant les opcions individuals de la persona i el seu dret a prendre les pròpies decisions, sempre que sigui possible i sense imposar l’opció més estandarditzada per defecte.

e. Fent un ús escrupolós de les dades personals a les quals tingui accés en la prestació del servei.

**3.1.2 Qualitat del tracte**

Les servidores i els servidors públics de Catalunya han de desenvolupar la seva tasca:

a. Prestant servei a les persones sempre des de la proximitat en el tracte, la voluntat d’ajut i suport i generant confiança i col·laboració entre elles i l’Administració.

b. Escoltant, amb correcció, amabilitat i sensibilitat, especialment atenent el grau de vulnerabilitat de les persones, les raons de lax ciutadania en la defensa dels seus interessos i acollint les seves demandes sempre que es pugui.

c. Facilitant la informació adequada als seus interlocutors, atenent especialment les seves necessitats i la seva capacitat de comprensió.

d. Informant i orientant les persones, en relació amb els canals adients per formular queixes o suggeriments de millora del servei i per fer qualsevol sol·licitud.

e. Vetllant per la seguretat i la protecció de les persones, amb especial cura de les persones amb diversitat funcional.

f. Fomentant els serveis accessibles, tant pel que fa al seu ús com a la informació que es faciliti en relació amb aquests serveis.

**3.1.3 Qualitat del servei**

Les servidores i els servidors públics de Catalunya han de desenvolupar la seva tasca:

a. Oferint un servei àgil i diligent a la resolució de la sol·licitud plantejada o servei demanat.

b. Afavorint una resposta integral que minimitzi la fragmentació del servei.

c. Gestionant adequadament el temps d’atenció a les persones, reduint els temps d’espera en la mesura del que sigui possible i preservant sempre la qualitat del servei.

d. Complint amb els terminis de resposta establerts, tant si la comunicació és oral com escrita, i justificant els motius del retard en cas que es produeixi.

e. Simplificant i facilitant la gestió sempre que sigui factible, evitant la reiteració de tràmits.

f. Atenent les consultes i propostes en relació al funcionament dels serveis públics, o derivant-les a la via corresponent .

g. Facilitant i fomentant la participació i el diàleg amb la ciutadania, per detectar les necessitats i preferències i dissenyar, executar i avaluar els serveis públics.

**3.2 Les relacions intraorganitzatives i interorganitzatives**

Les relacions entre servidores i servidors públics d’una mateixa organització, o entre els de diferents organitzacions, s’han de regir pels principis de lleialtat, de respecte al camp competencial institucional i de compromís democràtic, així com pels principis de col·laboració, cooperació i coordinació, tenint sempre com a objectius finals l’interès general i el bé comú.

**3.2.1 Lleialtat institucional, respecte al camp competencial i compromís democràtic**

Les servidores i els servidors públics de Catalunya han de desenvolupar la seva tasca:

a. Actuant d’acord amb el principi de lleialtat institucional, entès com el compromís democràtic de col·laboració mútua en relació amb l’interès general.

b. Duent a terme les funcions assignades amb la màxima responsabilitat i contribuint amb la seva actuació a servir l’interès general i a mantenir i reforçar la confiança de la ciutadania envers el servei públic.

c. Desenvolupant les seves funcions amb bona fe i neutralitat ideològica.

d. Prenent consciència de la transversalitat de les polítiques públiques.

e. Respectant l’exercici legítim de les competències de cada organització i d’altres unitats.

f. Tenint en compte i, quan escaigui, ponderant tots els interessos implicats en l’exercici de les funcions.

g. Sent responsable en les seves manifestacions públiques, atenint-se al principi de veracitat i a la resta de valors que guien aquest Codi.

**3.2.2 Col·laboració, cooperació i coordinació**

Les servidores i els servidors públics de Catalunya han de desenvolupar la seva tasca:

a. Compartint el coneixement expert en la matèria.

b. Prestant la cooperació i l’assistència actives que qualsevol servidor públic pugui requerir per a l’exercici de les seves funcions.

c. Participant activament en equips o espais de treball col·laboratiu i contribuint a generar un clima favorable a l’assoliment dels objectius fixats, sense que el treball en equip pugui implicar la dilució de responsabilitats.

d. Fent un ús adequat i responsable dels recursos públics per al correcte desenvolupament de les seves funcions i únicament per a finalitats orientades al servei públic i a l’interès general.

**3.3 La relació amb els polítics i les persones directives**

El bon servei a la ciutadania pressuposa un alt nivell de qualitat institucional i per això és necessari l’alineament amb les polítiques públiques i una relació basada en la confiança entre les servidores i els servidors públics i els òrgans superiors, alts càrrecs, electes i personal directiu del sector públic.

**3.3.1 Alineament amb les polítiques públiques**

Les servidores i els servidors públics de Catalunya han de desenvolupar la seva tasca:

a. Actuant amb lleialtat institucional i alineant les seves actuacions amb les polítiques públiques i les directrius estratègiques de la institució.

b. Actuant amb imparcialitat, diligència i eficiència

**3.3.2 Bona relació i confiança**

Les servidores i els servidors públics de Catalunya han de desenvolupar la seva tasca:

a. Assistint tècnicament amb la seva experiència i el seu coneixement els polítics.

b. Tractant els polítics amb professionalitat, honestedat, respecte i cortesia.

c. Actuant amb la discreció necessària pel que fa a la informació derivada de les relacions personals i professionals.

**3.4 La relació amb els grups d’interès**

Les servidores i els servidors públics de Catalunya en les seves relacions amb les persones o grups que volen influir en les decisions públiques han de tenir en compte els valors d’objectivitat i bona relació i de transparència.

**3.4.1 Objectivitat i bona relació**

Les servidores i els servidors públics de Catalunya han de desenvolupar la seva tasca:

a. Aplicant les regles que garanteixin la imparcialitat en l’exercici de llurs funcions i, en particular, les previsions relatives als conflictes d’interès.

b. Facilitant als grups d’interès l’exercici dels seus drets i la seva col·laboració en la definició i l’aplicació de les polítiques públiques.

c. Mantenint un diàleg fluid i constructiu amb els grups d’interès.

**3.4.2 Transparència**

Les servidores i els servidors públics de Catalunya han de desenvolupar la seva tasca:

a. Observant els codis de conducta i els protocols d’actuació aplicables a les relacions entre les servidores i els servidors públics i els grups d’interès, en particular, pel que fa a les obligacions d’inscripció.

b. Deixant constància dels contactes mantinguts amb els grups d’interès, conservant els documents que aquests els puguin lliurar i, en tot cas, les propostes normatives.

c. Posant en coneixement dels òrgans competents les irregularitats o infraccions de què tinguin constància en aquest àmbit.

**3.5 En relació amb l’accés i la gestió de la informació pública**

Les persones que integren el servei públic de Catalunya han d’actuar amb transparència en l’exercici de les seves funcions facilitant i garantint l’accés a la informació pública, tenint en compte les limitacions al seu accés i preservant la confidencialitat quan escaigui.

**3.5.1. Transparència en l’activitat pública**

Les servidores i els servidors públics de Catalunya han de desenvolupar la seva tasca:

a. Promovent una cultura global de la transparència sense ocultar informacions d’interès general.

b. Facilitant l’accés a la informació sol·licitada per la ciutadania o altres servidores o servidors públics, a través dels canals habilitats amb aquesta finalitat.

c. Oferint informació actualitzada, objectiva, veraç, completa, útil i comprensible.

d. Vetllant perquè la informació se subministri en el termini més breu possible i en formats accessibles, oberts i reutilitzables.

e. Atenent amb diligència les obligacions derivades dels procediments de retiment de comptes.

**3.5.2. Confidencialitat i cura de la informació**

Les servidores i els servidors públics de Catalunya han de desenvolupar la seva tasca:

a. Sent curosos en la conservació dels documents o la informació pública en qualsevol suport.

b. Fent un ús responsable i apropiat de la informació a què hagi tingut accés en l’exercici de les seves funcions i responsabilitats i evitant treure’n profit personal o per a terceres persones.

c. Mantenint el secret o la reserva de la informació i evitant-ne la difusió segons el que preveu la legislació vigent, i en cap cas amb l’objectiu de salvaguardar interessos que no hi estiguin previstos.

d. Accedint només a aquella informació estrictament necessària per al correcte exercici de les seves funcions i responsabilitats.

e. Adoptant les mesures necessàries per garantir la integritat, seguretat i confidencialitat de la informació al seu abast i fent un ús responsable dels recursos de què disposa per a la gestió de la informació.

f. Mantenint la confidencialitat de la informació que ha conegut per raó de les seves funcions un cop finalitzada la seva relació amb el servei públic, llevat que prevalgui el dret d’accés.

**3.6 La relació amb els mitjans de comunicació**

En la relació amb els mitjans de comunicació, les servidores i els servidors públics, d’acord amb el seu grau de responsabilitat, han de vetllar per la veracitat de la informació i donar un tracte equitatiu a tots els mitjans de comunicació, preservant sempre la llibertat d’expressió.

**3.6.1 Veracitat i cura de la informació**

Les servidores i els servidors públics de Catalunya han de desenvolupar la seva tasca:

a. Informant els mitjans de comunicació sobre les polítiques públiques que es duen a terme de manera clara, imparcial, puntual, veraç i objectiva.

b. Sent curosos amb totes les informacions i especialment amb aquelles que afectin grups vulnerables i que puguin contribuir a la seva estigmatització.

**3.6.2 No discriminació i llibertat d’expressió**

Les servidores i els servidors públics de Catalunya han de desenvolupar la seva tasca:

a. Tractant sense discriminació ni privilegis els diferents mitjans de comunicació en la gestió de la informació sobre aspectes d’interès general.

b. Respectant la llibertat d’expressió, així com la crítica que els mitjans puguin exercir envers l’activitat pública.

c. Preservant els protocols exigibles a una política de transparència en la relació amb els mitjans de comunicació, incloent el torn obert de preguntes a les rodes de premsa.

**3.7 La relació amb l’entorn sociocultural i la sostenibilitat mediambiental**

Les persones que integren el servei públic de Catalunya han de prendre consciència de l’impacte sociocultural i mediambiental que pot tenir la seva actuació i les seves decisions.

**3.7.1 Entorn sociocultural**

Les servidores i els servidors públics de Catalunya han de desenvolupar la seva tasca:

a. Prioritzant i fent un ús correcte de la llengua catalana i aranesa, tot respectant la diversitat lingüística i cultural.

b. Fomentant la inclusió i participació de totes les persones en la vida sociocultural del país.

c. Preservant, fomentant i fent valer la cultura i el patrimoni sociocultural en tota actuació de la que en sigui responsable.

**3.7.2 Sostenibilitat mediambiental**

Les servidores i els servidors públics de Catalunya han de desenvolupar la seva tasca:

a. Utilitzant de manera eficient i responsable els recursos materials posats al seu abast i en cap cas per a finalitats personals.

b. Reduint la generació de residus i d’emissions contaminants i promovent la reutilització i el reciclatge.

c. Fomentant i respectant les mesures ecològiques, d’estalvi energètic i, en general, de protecció del medi ambient.

4 **Valors de les organitzacions responsables del servei públic**

La qualitat dels serveis i la feina de les servidores i dels servidors públics estan condicionades per l’ètica organitzativa, la suficiència dels recursos esmerçats i les condicions de treball en les organitzacions. Per aquest motiu, les entitats que presten serveis públics han de desenvolupar la seva tasca amb condicions de treball dignes, tracte respectuós, igualtat d’oportunitats, espais de participació, suficiència de recursos i rendició de comptes:

Les organitzacions responsables del servei públic han d’acomplir la seva missió:

a. Garantint unes condicions de treball dignes i justes pel que fa a retribució, jornada de treball, conciliació i entorn saludable, afavorint l’estabilitat.

b. Donant un tracte respectuós i equitatiu a les servidores i els servidors públics de l’entitat.

c. Fonamentant l’accés a qualsevol lloc de treball i el desenvolupament professional en els principis de publicitat, igualtat d’oportunitats, mèrit i capacitat.

d. Facilitant i fomentant espais de participació de les servidores i els servidors públics per a la millora de la qualitat del servei.

e. Garantint la suficiència de professionals i de recursos materials per a la correcta prestació del servei.

f. Actuant amb transparència i impulsant la cultura de la rendició de comptes, internament i externa.

g. Facilitant l’existència de mecanismes de denúncia en cas de pràctiques reprovables i protegint les persones alertadores.